# Pàvel Kolobkov

Pàvel Kolobkov (en rus: Павел Колобков) (Moscou, Unió Soviètica, 22 de setembre de 1969) és un tirador d'esgrima rus, ja retirat, guanyador de vint-i-set medalles entre Jocs Olímpics, Campionats del Món i Campionats d'Europa.

## Biografia

Va néixer el 22 de setembre de 1969 a la ciutat de Moscou, capital en aquells moments de la República Socialista Federada Soviètica de Rússia (Unió Soviètica) i que avui dia és capital de la Federació Russa.

## Carrera esportiva

Va participar, als 18 anys, en els Jocs Olímpics d'Estiu de 1988 celebrats a Seül (Corea del Sud) on, en representació de la Unió Soviètica, va aconseguir guanyar la medalla de bronze en la prova masculina per equips de la modalitat d'espasa.
En els Jocs Olímpics d'Estiu de 1992 celebrats a Barcelona (Catalunya), en representació de l'Equip Unificat, va aconseguir guanyar la medalla de plata en la prova individual i la medalla de bronze en la prova d'equips.
En els Jocs Olímpics d'Estiu de 1996 realitzats a Atlanta (Estats Units), en representació de Rússia, va aconseguir guanyar la medalla de plata en la prova per equips i finalitzà catorzè en la prova individual. En els Jocs Olímpics d'Estiu de 2000 realitzats a Sydney (Austràlia) va guanyar la medalla d'or en la prova individual i en els Jocs Olímpics d'Estiu de 2004 realitzats a Atenes (Grècia) convertí aquest metall en bronze. En aquests mateixos Jocs finalitzà quart en la prova per equips, guanyant així un diploma olímpic.
Al llarg de la seva carrera ha guanyat nou medalles en el Campionat del Món d'esgrima, cinc d'elles d'or; i nou medalles en el Campionat d'Europa de l'especialitat, dues d'elles d'or.

## Carrera política

Una vegada retirat va exercir diferents càrrecs polítics. El 8 d'octubre de 2010 va ser nomenat viceministre d'Esports, Turisme i Política de Joventut pel llavors primer ministre Vladímir Putin. El 2011 va ser nomenat cap de la delegació russa per als Jocs Olímpics d'estiu de 2012. També va exercir com a representant de Rússia a l'Agència Mundial Antidopatge.
El 19 d'octubre de 2016 va ser nomenat ministre d'Esports al gabinet de Dmitri Medvedev. Va dimitir del càrrer el 15 de gener de 2020. El març de 2020 va ser nomenat membre de la junta i director executiu adjunt de relacions amb el Govern Federal per Gazprom Neft.

## Referències

* ↑ Russian Federal Government: Strategic Information and Contacts. International Business Publications, 28 juliol 2015, p. 216. ISBN 9781329416628.
* ↑ «Pavel Kolobkov». eurofencing.info. Arxivat de l'original el 13 octubre 2016. [Consulta: 29 abril 2012].
* 1 2 3 4 «Olympedia – Pavel Kolobkov». [Consulta: 23 desembre 2023].
* ↑ «Prime Minister Vladimir Putin appoints Pavel Kolobkov Deputy Minister of Sport, Tourism and Youth Policy». Government.ru. [Consulta: 12 octubre 2016].
* ↑ «Olympics-Former fencer to lead Russian delegation in London». Reuters, 09-08-2011 [Consulta: 12 octubre 2016].
* ↑ «WADA declares Russian anti-doping agency non-compliant». Canadian Broadcasting Corporation. [Consulta: 30 octubre 2016].
* ↑ «Russian Deputy Sports Minister loses place on WADA Foundation Board after allegations of state-supported doping». Inside the games. [Consulta: 30 octubre 2016].
* ↑ «Former Olympic fencing champion becomes Russia's new sports minister». Russia Beyond The Headlines, 24-10-2016. [Consulta: 30 octubre 2016].
* ↑ Carroll, Oliver. «Russian PM resigns in shock move as Putin announces dramatic constitutional shake-up» (en anglès), 15-01-2020. Arxivat de l'original el 25 maig 2022. [Consulta: 17 gener 2020].
* ↑ «Gazprom Neft Board of Directors appoints Pavel Kolobkov Deputy CEO for Federal Government Relations». ROGTEC, 05-03-2020. [Consulta: 19 setembre 2022].

## Enllaços externs

* (anglès) www.passportmagazine.ru - Pavel Kolobkov